คสช.เผยสถิตินักท่องเที่ยวต่างชาติกลับเข้าสู่ปกติแล้ว หลังผ่านเหตุระเบิด
คสช.เผยสถิตินักท่องเที่ยวต่างชาติกลับเข้าสู่ปกติแล้ว หลังผ่านเหตุระเบิดที่แยกราชประสงค์
25 ส.ค. 2558

พ.อ.วินธัย สุวารี โฆษกคณะรักษาความสงบแห่งชาติ (คสช.) แถลงผ่านโทรทัศน์รวมการเฉพาะกิจว่า ขณะนี้บรรยากาศโดยรวมของการท่องเที่ยวอยู่ในระดับปกติ จำนวนนักท่องเที่ยวตามสถานที่ท่องเที่ยวที่สำคัญทั้งกรุงเทพและต่างจังหวัดยังคงมีจำนวนมาก โดยกระทรวงการท่องเที่ยวและกีฬาแจ้งว่าสถิติจำนวนนักท่องเที่ยวต่างชาติที่เดินทางเข้ามาประเทศไทยคงอยู่ในระดับปกติ
สำหรับการปฏิบัติงานของเจ้าหน้าที่ ในช่วงเย็นวานนี้ (24 ส.ค.) กองกำลังรักษาความสงบเรียบร้อยได้มีการเพิ่มกำลังเจ้าหน้าที่อีกจำนวนนึงเพื่อให้การรักษาความปลอดภัยเป็นไปอย่างต่อเนื่องและครอบคลุมทุกพื้นที่ โดยเฉพาะกรุงเทพมหานคร เช่น เอเชียทีค ประตูน้ำ สถานที่ท่องเที่ยวรอบเกาะรัตนโกสินทร์ รวมทั้งประสานความร่วมมือกับผู้ขับขี่จักรยานยนต์รับจ้างและเจ้าหน้าที่รักษาความปลอดภัยของเอกชน เพื่อช่วยเหลือเจ้าหน้าที่ในการแจ้งเตือนภัยและเบาะแสต่างๆ
นอกจากนี้ ทางสำนักงานตำรวจแห่งชาติ (สตช.) ยังได้ดำเนินการขอความร่วมมือไปยังสถานที่ราชการ สถานประกอบการและเจ้าของอาคารต่างๆ เพื่อช่วยในการตรวจสอบกล้องวงจรปิดที่มีอยู่ให้สามารถใช้การได้จริง รวมทั้งปรับมุมกล้องและความละเอียดของภาพให้เพียงพอที่จะสามารถใช้ตรวจสอบบุคคลได้อย่างชัดเจน และหากเป็นไปได้อาจให้มีการติดตั้งกล้องวงจรปิดเพิ่มเติม ซึ่งการดำเนินการทั้งหมดตามที่ได้กล่าวไปแล้วมีความมุ่งหมายที่จะให้สังคมและประชาชนมีความปลอดภัยและสงบสุขทั้งในระยะสั้นและระยะยาว และเพื่อให้เกิดความละเอียดรอบคอบในการดูแลความปลอดภัย เจ้าหน้าที่อาจมีความจำเป็นต้องเพิ่มมาตรการตรวจสอบตรวจค้นบุคคล ซึ่งประชาชนอาจจะไม่ได้รับความสะดวกสบายบ้างในบางกรณี